शुक्लयजुर्वेदः/अध्यायः ३८
अध्याय 38 
महावीरोपक्रमे घर्मधुग्दोहादयः मन्त्राः

38.1 
देवस्य त्वा सवितुः प्रसवे ऽश्विनोर् बाहुभ्यां पूष्णो हस्ताभ्याम् । 
आ ददे ऽदित्यै रास्नासि ॥ 

38.2 
इड ऽ एहि । 
अदित ऽ एहि । 
सरस्वत्त्य् एहि । 
असाव् एहि । 
असाव् एहि । 
असाव् एहि ॥ 

38.3 
अदित्यै रास्नासीन्द्राण्या ऽ उष्णीषः । 
पूषासि । 
घर्माय दीष्व ॥ 

38.4 
अश्विभ्यां पिन्वस्व । 
सरस्वत्यै पिन्वस्व । 
इन्द्राय पिन्वस्व । 
स्वाहेन्द्रवत् । 
स्वाहेन्द्रवत् । 
स्वाहेन्द्रवत् ॥ 

38.5 
यस् ते स्तनः शशयो यो मयोभूर् यो रत्नधा वसुविद् यः सुदत्रः । 
येन विश्वा पुष्यसि वार्याणि सरस्वति तम् इह धातवे ऽकः । 
उर्व् अन्तरिक्षम् अन्व् एमि ॥ 

38.6 
गायत्रं छन्दो ऽसि । 
त्रैष्टुभं छन्दो ऽसि । 
द्यावापृथिवीभ्यां त्वा परि गृह्णामि । 
अन्तरिक्षेणोप यच्छामि । 
इन्द्राश्विना । 
मधुनः सारघस्य घर्मं पात वसवो यजत वाट् । 
स्वाहा सूर्यस्य रश्मये वृष्टिवनये ॥ 

38.7 
समुद्राय त्वा वाताय स्वाहा । 
सरिराय त्वा वाताय स्वाहा । 
अनाधृष्याय त्वा वाताय स्वाहा । 
अप्रतिधृष्याय त्वा वाताय स्वाहा । 
अवस्यवे त्वा वाताय स्वाहा । 
अशिमिदाय त्वा वाताय स्वाहा ॥ 

38.8 
इन्द्राय त्वा वसुमते रुद्रवते स्वाहा । 
इन्द्राय त्वादित्यवते स्वाहा । 
इन्द्राय त्वाभिमातिघ्ने स्वाहा । 
सवित्रे त्व ऽ ऋभुमते विभुमते वाजवते स्वाहा । 
बृहस्पतये त्वा विश्वदेव्यावते स्वाहा ॥ 

38.9 
यमाय त्वाङ्गिरस्वते पितृमते स्वाहा । 
स्वाहा घर्माय । 
स्वाहा घर्मः पित्रे ॥ 

38.10 
विश्वा ऽ आशा दक्षिणसद् विश्वान् देवान् अयाड् इह । 
स्वाहाकृतस्य घर्मस्य मधोः पिबतम् अश्विना ॥ 

38.11 
दिवि धा ऽ इमं यज्ञम् इमम् यज्ञं दिवि धाः । 
स्वाहाग्नये यज्ञियाय शं यजुर्भ्यः ॥ 

38.12 
अश्विना घर्मं पातꣳ हार्द्वानम् अहर् दिवाभिर् ऊतिभिः । 
तन्त्रायिणो नमो द्यावापृथिवीभ्याम् ॥ 

38.13 
अपाताम् अश्विना घर्मम् अनु द्यावापृथिवी ऽ अमꣳसाताम् । 
इहैव रातयः सन्तु ॥ 

38.14 
इषे पिन्वस्व । 
ऊर्जे पिन्वस्व । 
ब्रह्मणे पिन्वस्व । 
क्षत्राय पिन्वस्व । 
द्यावापृथिवीभ्यां पिन्वस्व । 
धर्मासि सुधर्म । 
अमेन्य् अस्मे नृम्णानि धारय ब्रह्म धारय क्षत्रम् धारय विषं धारय ॥ 

38.15 
स्वाहा पूष्णे शरसे । 
स्वाहा ग्रावभ्यः । 
स्वाहा प्रतिरवेभ्यः । 
स्वाहा पितृभ्य ऽ ऊर्ध्वबर्हिर्भ्यो घर्मपावभ्यः । 
स्वाहा द्यावापृथिवीभ्याम् । 
स्वाहा विश्वेभ्यः देवेभ्यः ॥ 

38.16 
स्वाहा रुद्राय रुद्रहूतये । 
स्वाहा सं ज्योतिषा ज्योतिः । 
अहः केतुना जुषताꣳ सुज्योतिर् ज्योतिषा स्वाहा । 
रात्रिः केतुना जुषताꣳ सुज्योतिर् ज्योतिषा स्वाहा । 
मधु हुतम् इन्द्रतमे ऽ अग्नाव् अश्याम ते देव घर्म नमस् ते ऽ अस्तु मा मा हिꣳसीः ॥ 

38.17 
अभीमं महिमा दिवं विप्रो बभूव सप्रथाः । 
उत श्रवसा पृथिवीꣳ सꣳ सीदस्व महाꣳ२ऽ असि रोचस्व देववीतमः ॥ 
[वि धूमम् अग्ने ऽ अरुषं मियेध्य सृज प्रशस्त दर्शतम्] ॥ 

38.18 
या ते घर्म दिव्या शुग् या गायत्र्याꣳ हविर्धाने । 
सा त आ प्यायतां निष्ट्यायतां तस्यै ते स्वाहा । 
या ते घर्मान्तरिक्षे शुग् या त्रिष्टुभ्य् आग्नीध्रे । 
सा त ऽ आ प्यायतां निष्ट्यायतां तस्यै ते स्वाहा । 
या ते घर्म पृथिव्याꣳ शुग् या जगत्याꣳ सदस्या । 
सा त ऽ आ प्यायतां निष्ट्यायतां तस्यै ते स्वाहा ॥ 

38.19 
क्षत्रस्य त्वा परस्पाय ब्रह्मणस् तन्वं पाहि । 
विशस् त्वा धर्मणा वयम् अनु क्रामाम सुविताय नव्यसे ॥ 

38.20 
चतुःस्रक्तिर् नाभिर् ऋतस्य सप्रथाः स नो विश्वायुः सप्रथाः स नः सर्वायुः सप्रथाः । 
अप द्वेषो ऽ अप ह्वरो ऽन्यव्रतस्य सश्चिम ॥ 

38.21 
घर्मैतत् ते पुरीषं तेन वर्धस्व चा च प्यायस्व । 
वर्धिषीमहि च वयम् आ च प्यासिषीमहि ॥ 

38.22 
अचिक्रदद् वृषा हरिर् महान् मित्रो न दर्शतः । 
सꣳ सूर्येण दिद्युतद् उदधिर् निधिः ॥ 

38.23 
सुमित्रिया न ऽ आप ऽ ओषधयः सन्तु दुर्मित्रियास् तस्मै सन्तु यो ऽस्मान् द्वेष्टि यं च वयं द्विष्मः ॥ 

38.24 
उद् वयं तमसस् परि स्वः पश्यन्त ऽ उत्तरम् । 
देवं देवत्रा सूर्यम् अगन्म ज्योतिर् उत्तमम् ॥ 

38.25 
एधो ऽस्य् एधिषीमहि । 
समिद् असि तेजो ऽसि तेजो मयि धेहि ॥ 

38.26 
यावती द्यावापृथिवी यावच् च सप्त सिन्धवो वितस्थिरे । 
तावन्तम् इन्द्र ते ग्रहमूर्जा गृह्णाम्य् अक्षितं मयि गृह्णाम्य् अक्षितम् ॥ 

38.27 
मयि त्यद् इन्द्रियं बृहन् मयि दक्षो मयि क्रतुः । 
घर्मस् त्रिशुग् वि राजति विराजा ज्योतिषा सह ब्रह्मणा तेजसा सह ॥ 

38.28 
पयसो रेत ऽ आभृतं तस्य दोहम् अशीमह्य् उत्तराम्-उत्तराꣳ समाम् । 
त्विषः संवृक् क्रत्वे दक्षस्य ते सुषुम्णस्य ते सुषुम्णाग्निहुतः । 
इन्द्रपीतस्य प्रजापतिभक्षितस्य मधुमत ऽ उपहूत ऽ उपहूतस्य भक्षयामि ॥